નવસારીમાં દશેરા ટેકરીમાં રહેતા નવ મિત્રો 26મી ફેબ્રુઆરી રવિવારે બપોરે 12.30 વાગ્યે ત્રણ બાઈક પર મહુવા તાલુકાના ઉમરા ગામે આવેલા બામણીયા ભૂતના મંદિરે દર્શન કરવા માટે ગયા હતા. જમવાનું ઘરેથી સાથે લઈ જઈ તેઓ દર્શન કર્યા બાદ તમામ મિત્રો સાથે બેસીને જમ્યા હતા. દરમિયાન બપોરે આઠ મિત્રો મંદિર નજીકથી પસાર થતી અંબિકામાં નહાવા પડ્યા હતા. એ વખતે ઉમેશ છોટુ પટેલ ડુબવા લાગતા તેને બચાવવા નિમેશભાઈ છોટુભાઈ પટેલ, હિતેશભાઈ શંકરભાઈ પટેલ અને જયેશભાઈ રમણભાઈ પટેલ ઉંડા પાણીમાં તેને બચાવવા ધસી ગયા હતા પરંતુ પાણીના વહેણમાં અને ઉંડાણમાં તેઓ ફસાઈ ગયા હતા અને નદીમાં ગરક થઈ ગયા હતા.